section_heading: Simbolizam i Leovićevo slikarstvo
paragraph_text: Leovićevo se simbolističko slikarstvo može podijeliti na dvije različite tematske razine, na pejsaž i figuralne kompozicije. Slikajući zavičajni pejsaž osječke okolice, umjetnik razvija osobnu vrstu slikarstva lirskog karaktera u kojemu pejsaž oslikava stanje duše, nutarnjih zbivanja i povezanosti s prirodom. To pokazuju djela Močvarne magle i Zimski pejsaž, a fantastična sadržajna komponenta simbolizma prisutna je u slici Bazen u kraljevskom parku.